Injiva Zize Lemali Elizweni Okwenze Udubo Lokusilela Kwemali Lobunganeno
Isiphathamandla senhlaganiso yezakhamizi zeGwanda, uMnu. Bekezela Maduma Fuzwayo uthi eGwanda imali ibitholakala ezitaladeni hatshi emabhanga.
WASHINGTON DC — Lanxa udubo lokusilela kwemali luqhubekela phambili amanye amadolobho abikwa solunganeno lemitshina yama Automated Teller Machines isilemali yakwamanye amazwe. Kubikwa njalo ukuthi sokukhuphuke lesisindo sohlobo lwemali yama bond notes nxa limali iqathaniswa ledola leMelika. Usomabhizimusi wakoBulawayo, uMnu. Albert Mhlanga, uthi ukugcwala kwabantu abavela emazweni kubangele ukuthi imali itholakale. UMhlanga uthe ukwanda kwabantu abavela kwamanye amazwe kubikwa kubangele lokuqina kwesisindo sama bond notes. Kodwa isakhamuzi sakoBulawayo, uMnu. Edwin Ndlovu, uthi udubo lokusilela kwemali lokhu luqhubekela phambili kungela sisombululo. UNdlovu uthi lanxa bekusibangcono kulabo abalemali emafonini, udubo yikuthi ayisibo bonke abenza ibhizimusi besebenzisa umakhalekhukhwini. UNdlovu uthi abanye bebesuka baye phandle kwelizwe ukuyathenga impahla ngenxa yokusilela kwemali elizweni. Isiphathamandla senhlaganiso yezakhamizi zeGwanda, uMnu. Bekezela Maduma Fuzwayo, uthi eGwanda imali ibitholakala emigwaqweni hatshi emabhanga. Uhulumende uthi udubo lokusilela kwemali luzakuba nganeno kumalanga alandelayo ngemva kokuphiwa imali libhanga le Afreximbank.